google/wiki40b huggingface dataset:
חגי סגל

קורות חיים

סגל נולד בחיפה לשלום סגל, יליד רומניה שעלה ארצה במסגרת העלייה הרביעית, שהוריו היו מהמשפחות המייסדות של שכונת אחוזת שמואל (אחוזה), איש האצ"ל ומזכיר בתנועת החרות לשעבר, ולאביבה סגל, ילידת אנגליה שעלתה ארצה ב-1947, וגדל בעכו. הוא בן אחיו של ידידיה סגל, איש האצ"ל שנחטף בידי אנשי ההגנה ומאוחר יותר נמצאה גופתו.
למד בתיכון הדתי "קנדי" בעיר. את שירותו בצה"ל עשה במערך הנ"מ וכמדריך טירונים. סיים תואר ראשון במתמטיקה באוניברסיטה העברית בירושלים, הצטרף ליישוב עפרה ונמנה עם ראשוני הירחון "נקודה".

המחתרת היהודית

בשנת 1980 השתתף, כחלק ממה שכונה לימים "המחתרת היהודית", במלכוד מכוניתו של ראש עיריית רמאללה, כרים ח'אלף, ובמלכוד דלת המוסך של ראש עיריית אל-בירה, איבראהים טאוויל. מטעני הנפץ גרמו לקטיעת רגלו של ח'אלף, ולעיוורונו של חבלן מג"ב, סלימאן חירבאווי, שנשלח לנטרל את המטען.
סגל נתפס בשנת 1984 עם שאר חברי המחתרת והורשע בעברות של גרימת חבלה חמורה, החזקת נשק וחברות בארגון טרור. הוא נידון לחמש שנות מאסר, מהן שלוש בפועל ומתוכן ריצה שנתיים. במהלך ישיבתו בכלא כתב את הספר "אחים יקרים" העוסק בפעילותה של המחתרת.

קריירה עיתונאית

סגל היה שדרן וראש מערכת החדשות ב"ערוץ שבע", עורך הירחון "נקודה", ובעל טור בעיתונים "חדשות", "מעריב", "בשבע" ו"מקור ראשון".
פרסם מספר ספרים: "התנחלות דמה", ספר סאטירי על המתנחלים; "ימית סוף", העוסק בקורות התנועה לעצירת הנסיגה מסיני; "והיום עוטפים בזה דגים", שנכתב במשותף עם אורי אורבך ו"כבשה טרפה זאב" שנכתב גם הוא עם אורבך והציג את תגובת התקשורת והפוליטיקאים לטבח מערת המכפלה כצבועה.
בשנת 2003 נבחר לחתן הפרס לביקורת התקשורת מטעם "האגודה לזכות הציבור לדעת". באותה שנה הועמד לדין, עם מנהלים נוספים בתחנת הרדיו "ערוץ 7", בגין חלקו בשידורים הבלתי חוקיים של התחנה, ונידון לשישה חודשי מאסר על תנאי וקנס בסך 30,000 ש"ח.
ב־8 ביולי 2014 מונה לעורך "מקור ראשון". הוא בעל טור קבוע במוסף השבת של "ידיעות אחרונות" והגיש את תוכנית האקטואליה "ראש בראש" בערוץ הכנסת. בעבר הגיש יחד עם זהבה גלאון, וכיום יחד עם אנשי ציבור מתחלפים.

חיים אישיים

סגל נשוי ואב לחמישה, בהם העיתונאים עמית סגל וארנון סגל.
קרפטאייר

תולדות החברה

החברה נוסדה בשנת 1999 בשם ווג אייר והחלה את טיסותיה בפברואר אותה שנה מנמל התעופה של קלוז' כשהיא משתמשת במטוס יאקובלב YAK-40 חכור ממולדביאן איירליינס.
החברה צמחה במהירות החל מדצמבר 1999 כשמשקיעים שווייצרים ושוודים קנו חלק ממניות החברה.
אופטיקה קוונטית

אופטיקה קוונטית (באנגלית: Quantum optics, בראשי תיבות: QO) היא תחום מחקר בפיזיקה המשתמש בפיזיקה סמי-קלאסית ומכניקת הקוונטים כדי לחקור תופעות הכוללות אור בצורתו הקוונטית הבדידה הידועה בשם פוטון ואינטראקציות שלו עם החומר ברמות תת-מיקרוסקופיות. היישומים של האופטיקה הקוונטית כוללים לייזרים, אינפורמציה קוונטית, טלפורטציה קוונטית, שזירה קוונטית, פוטוניקה ועוד.

מושגים

לפי תורת הקוונטים ובפרט הנושא של דואליות גל-חלקיק, האור עשוי להיחשב לא רק כגל אלקטרו-מגנטי, אלא גם כ"זרם" של חלקיקים הנקראים פוטונים הנעים במהירות C, מהירות הוואקום של האור. חלקיקים אלה לא צריכים להיחשב ככדורי ביליארד קלאסיים, אלא כמו חלקיקים מכניים קוונטיים המתוארים על ידי פונקציות גל המתפשטות באזור סופי.
כל חלקיק נושא קוונטום אחד של אנרגיה, שווה ל- hf, כאשר h הוא קבוע פלאנק ו- f הוא תדירות האור. אנרגיה זו של פוטון יחיד מתאימה בדיוק למעבר בין רמות אנרגיה נפרדות באטום (או מערכת אחרת) שפלטו את הפוטון; בליעה של הפוטון בחומר היא התהליך ההפוך. ההסבר של איינשטיין לפליטה ספונטנית גם ניבא את קיומה של פליטה מאולצת, העיקרון שעליו  מבוסס הלייזר. עם זאת, ההמצאה בפועל של המייזר (ולייזר) שנים רבות לאחר מכן היה תלוי בשיטה להפקת היפוך אוכלוסייה.
השימוש במכניקה סטטיסטית הוא אבן יסוד לעקרונות של אופטיקה קוונטית: אור מתואר במונחים של אופרטור שדה עבור יצירה והשמדה של פוטונים כמתואר באלקטרודינמיקה קוונטית.
מצב שכיח של שדה האור הוא מצב קוהרנטי, כפי שהציג ג'ורג' סודרשאן בשנת 1960. מצב זה, אשר ניתן להשתמש בו כדי לתאר את התפוקה של לייזר בתדר יחיד גם מעל סף הלייזר, מציג פואסוניאן של מספר הפוטונים. באמצעות אינטראקציות לא ליניאריות מסוימות, מצב קוהרנטי יכול להפוך למצב קוהרנטי מקווץ, על ידי הפעלת אופרטור כיווץ אשר יכול להציג נתונים פוטוניים בהתפלגות סופר פואסונית. אור כזה נקרא אור מכווץ. היבטים קוונטיים חשובים אחרים קשורים לקורלציות של הסטטיסטיקה הפוטונית בין אלומות שונות. לדוגמה, המרה פרמטרית ספונטנית למטה יכולה ליצור מה שנקרא "אלומות תאומות", כאשר (אידיאלית) כל פוטון של אלומה אחת קשורה עם פוטון באלומה אחרת.
האטומים נחשבים כמתנדים מכניים קוונטיים בעלי ספקטרום אנרגיה בדידי, כאשר המעברים בין מצבי האנרגיה העצמיים מונעים על ידי קליטת או פליטת אור על פי התאוריה של איינשטיין.
עבור חומר מצב מוצק, משתמשים במודלים של פסי אנרגיה מפיזיקה של מצב מוצק. זה חשוב להבנה איך האור מזוהה על ידי התקני מצב מוצק, הנפוצים בניסויים.

אלקטרוניקה קוונטית

אלקטרוניקה קוונטית הוא מונח ששימש בעיקר בין שנות החמישים והשבעים כדי לציין את תחום הפיזיקה שעוסק בהשפעות מכניקת הקוונטים על התנהגות האלקטרונים בחומר, יחד עם האינטראקציה שלהם עם פוטונים. כיום, הוא נחשב לעיתים נדירות לתחום משנה בפני עצמו, והוא נספג בתחומים אחרים. פיזיקה של מצב מוצק לוקחת בחשבון את מכניקת הקוונטים, והיא עוסקת בדרך כלל באלקטרונים. יישומים ספציפיים של מכניקת הקוונטים באלקטרוניקה נחקרת בתוך פיזיקה של מוליכים למחצה. המונח גם הקיף את התהליכים הבסיסיים של ניתוח לייזר, שנלמד כיום כנושא באופטיקה קוונטית. השימוש במונח חפף עבודה מוקדמת על האפקט הול הקוונטי ואוטומציה סלולרית קוונטית.
סנטוס

סנטוס שעל האי

שטח האי סאן ויסנטה מתחלק בין חלק מהעיר סנטוס לעיר סאו ויסנטה. האי שטוח מאוד - גבהים ברובו אינם עולים על 20 מטר מפני הים, חוץ מגבעות בודדות שמגיעות עד גובה 200 מטר.
בחלק השטוח של האי כבר אין כמעט צמחייה, בגלל השפעת העיור על הקרקע. בצפון האי, ברבעים אלמואה, שיקו דה פאולה וסבו, עדיין ניתן למצוא מערכות צמחייה ימית. לפני העיור המאסיבי ניתן היה למצוא צמחייה על האי.
על הגבעות ניתן למצוא את החורש האטלנטי הטבעי, חוץ מהבננות. בימת הגעגוע ניתן למצוא אליגטור מסוג ז'קארה (Jacaré). הכריתה המוגברת של עצים באזור גורמת לאי יציבות הקרקע, במיוחד בעונת הגשם מינואר עד במרץ.
רוב הנחלים באי נוקזו לתעלות כשהמהנדס סאטורנינו דה בריטו הקים את פרויקט התעלות של העיר. נחל שנותר בצפון האי, נחל סאו ז'ורז'י, סובל מבעיות זיהום, בחלקן עקב קיום פאבלות על גדותיו.

סנטוס שעל היבשת

חלק זה משתרע על שטח של 231.6 קמ"ר, ומהווה את רוב שטח העיר. כ-70% משטח זה מצוין כשמורת טבע, המשמרת בחלקה את החורש האטלנטי הטבעי.
בחלקים השטוחים של החלק היבשתי אפשר למצוא מערכות צמחייה ימית לאורך תעלת ברטיוגה, והנחלים דיאנה, סאנדי, אירירי וקילומבו. בעמקי הנחילם לרוב נמצאות חוות חקלאיות ומטעי בננות. שטחים חקלאיים אלה נחשבים שטחי התפשטות עירונית על פי התוכנית של עיריית סנטוס.
בסנטוס יש גם שטח קטן של רמה, ברכס קילומבו. הפסגה של השטח העירוני נמצאת בגובה 1,136 מ' מעל פני הים, ליד הנביעה של נחל איטאטינגה.

אקלים

האקלים בסנטוס הוא טרופי, ועונות השנה מוגדרות היטב. הקייצים מאופינים במזג אויר חם ולח (עם משקעים ממוצעים מעל 250 מ"מ בינואר), בשעה שהחורפים יותר קרירים ופחות גשומים (55 מ"מ באוגוסט). האביב והסתיו מאופיינים כעונות מעבר.
חוץ מההגדרות לעיל, שינויים מסוימים בטמפרטורות מורגשים בעונות החמות והקרות של השנה. בקיץ, כניסה של חזיתות קרות היא תופעה נפוצה, המביאה גשמים וממזגת את הטמפרטורות הגבוהות של העונה, ובחורף, רוחות צפון מזרחיות (שכרגיל מקדימות כניסת חזיתות קרות) גורמות לעליית הטמפרטורות מעל 35 מעלות אחר הצהרים, ומעל 25 מעלות בבוקר.
בינואר ממוצע הטמפרטורה המינימלית הוא 23 מעלות והמקסימלית 30. ביולי, ממוצע המינימום הוא 17 מעלות ושל המקסימום 24 מעלות.
די נפוץ, במיוחד בקיץ, שהטמפרטורות יעלו מעל ל-35 מעלות אחר הצהרים, במיוחד בחלקים העירוניים והמרוחקים מהים (כמו מרכז העיר), ועד 40 מעלות, בשילוב רוחות צפון מזרחיות.
בחורף, כניסה מאסיבית של אויר קוטבי מהדרום, לפחות פעם בשנה, מורידה את הטמפרטורות אל מתחתל-10 מעלות.
הטמפרטורה המקסימלית שנמדדה בעיר הייתה 41 מעלות, בספטמבר 1997. הנמוכה ביותר - 4.3 מעלות, ב-2 באוגוסט 1955. באותו היום נצפתה קרה בחלקי העיר, אף שהדבר לא תועד רשמית.
טהרוואדה

טהרוואדה (פאלי: "תורת הנזירים הבכירים"), היא המסורת המוקדמת ביותר של הבודהיזם. לעיתים מכונה במעין לגלוג על ידי מהאיאניסטים (תלמידי ה"רכב הגדול") בכינוי "הִינַיַאנָה" ("רכב נחות" Hīnayāna).
הטהרוואדה היא הדת העיקרית במשך מאות רבות של שנים בסרי לנקה ובחלק היבשתי של דרום-מזרח אסיה (קמבודיה, לאוס, מיאנמר, תאילנד וחלקים מדרום-מזרח סין ושל וייטנאם ובנגלדש). היא נמצאת גם במלזיה ובאינדונזיה. היא הופכת פופולרית גם בסינגפור ובאוסטרליה. בתחילת המאה ה-21 היו כמאה מיליון בודהיסטים טהרוואדים ברחבי העולם, וטהרוואדה החלה להתפשט גם במערב.

היסטוריה

במשך כ-400–500 שנה לאחר חייו של הבודהה, שעל-פי המקורות חי בין השנים 479-563 לפנה"ס, תרגלו רק את הטהרוואדה. מתוך 18 אסכולות ראשונות של הבודהיזם, שרדו עם הזמן רק אלו שדאגו שוב ושוב להעברה אותנטית של הלימודים. הלימוד של הבודהה שומר בכתבים העתיקים ביותר – הקאנון הפאלי. עשו זאת בעיקר הוותיקים של הקהילה (או המסדר) (בשפת פאלי: טְהֵרָא). מכאן השם הרווח "טְהֵרַוַואדָה" (פירושו: "תורת הנזירים הבכירים" או "תורת הנזירים הוותיקים") שבאופן כללי מאגד שתי אסכולות וותיקות נוספות שלא היו מהאיאניסטיות: סְטְהַוִוירַוָואדִין והשנייה סַרְוַוסְטִיוָואדִין.
הטהרוואדה היא כנראה המסורת הנזירית העתיקה בעולם. כיוון שזו מסורת עתיקה, היא נחשבת על ידי רבים לשריד אותנטי יותר מזרמים אחרים. מאוחר יותר, עם צמיחת זרם המהיאנה "המרכבה הגדולה") כונו האסכולות הוותיקות "היניאנה".

נזירים ואנשים רגילים

באופן מסורתי, הבודהיזם הטהרוואדי קיים הבחנה בין הנוהגים המתאימים לאנשים רגילים (המכונים "בעלי בתים") ולאלו שנזירים (ובעבר, גם נזירות) לוקחים על עצמם. המסורת אינה פוסלת את האפשרות שאדם רגיל (בעל בית) יגיע להישג משמעותי, ועם זאת הדבר קשה יותר, זאת מכיוון שלבעל הבית חובות ומטלות רבות המפריעות לתרגול.
אדם יכול להפוך להיות נזיר לזמן מה לאחר שעבר טקס הסמכה על ידי קהילת הנזירים. הנזירים אמורים לשמור על כללי מוסר רבים יותר מבעלי בית. כללים אלו אסופים בקובץ כתבים שנקרא "ויניה".

מדיטציית סַמַטְהַה

מדיטציית סַמַטְהַה היא פיתוח ריכוז חזק ועוצמתי באובייקט אחד: גְ'הָאנַה [ריכוז מלא].הנזירה האַרַהַנְטית דְהַמְמַדִינְנָא הסבירה: "תודעה [המרוכזת] בנקודה אחת, זהו ריכוז".

מדיטציית וִיפַּסְסַנָא

כדי להגיע לנִיבְּבָּאנַה אנו צריכים לתרגל וִיפַּסְסַנָא – אנו צריכים לדעת ולראות את חמשת המצרפים לפי המציאות.
דסי רבינוביץ'

ביוגרפיה

רבינוביץ' נולדה בחיפה בשם הדסה אסתר וב-1985 בהיותה בת שמונה, עברה משפחתה לאפרת שבגוש עציון, שם הייתה פעילה בקהילה ובתנועת "בני עקיבא".
בגיל שבע עשרה חלתה רבינוביץ' בלימפומה שאינה הודג'קין, ובמשך מחלתה עברה טיפולים רבים שכללו ביניהם טיפולים כימותרפיים קשים והשתלת מח עצם. תוך כדי מחלתה, סיימה רבינוביץ' את לימודי התיכון, שבמהלכם זכתה בפרס על עבודתה בנושא כוויות זרחן בהדרכתו של פרופ' אריה אלדד. רבינוביץ' שימשה כקומונרית בסניף "בני עקיבא" באפרת במסגרת השירות הלאומי.

עיגולי השמחה

רבינוביץ' התמודדה עם מחלתה בעזרת שמחה והפחתה באחרים בסביבתה, זאת כדי להמתיק מעט את הכאב והסבל שחוותה בזמן המחלה. דרך התמודדותה המיוחדת הגיעה לידיעת הציבור בעזרת מספר כתבות וראיונות בתקשורת הישראלית במשך תקופת מחלתה. בראיונות אלו הציגה רבינוביץ' את משנתה הייחודית בשאלת ההתמודדות עם מחלת הסרטן.
ביטוי לדרכה המיוחדת הוא השיר "עיגולי השמחה", אותו חיברה בצורה ספונטנית תוך כדי השארת הודעה במענה קולי שנמצאה רק לאחר מותה. תוכן השיר והמסרים העולים ממנו הפך לימים לנחלת הכלל והגיע למערכי לימוד בבסיסי צה"ל, במערך לימודי של משרד החינוך ובתוכניות לימוד בקהילות יהודיות בתפוצות. השיר עובד והולחן במספר לחנים, ומילותיו שימשו כהשראה למיכה שטרית, שכתב את השיר "שמחות קטנות" וביצע אותו יחד עם הזמר עמיר בניון.
מורשתה ודרך התמודדותה המיוחדת של רבינוביץ' עם מחלת הסרטן מופצות במאות הרצאות שהושמעו על ידי אמהּ ברוריה במוסדות חינוך בארץ ובעולם. אביה פיני, איש עסקים לשעבר, החל לעבוד בעקבות פטירת בתו בעמותת "משפחה אחת", המסייעת לנפגעי טרור. 
רבינוביץ' נפטרה ממחלתה בליל ראש השנה ה'תשנ"ז, בגיל 19.

מאבקה הציבורי


מאבקה של רבינוביץ' במערכת הבריאות הציבורית נבע מהחלטתו השגויה של הרופא שטיפל בה, פרופ' אליעזר רחמילביץ, שהורה לאנשי מחלקתו שלא לתת לה טיפול תומך במחלקה אותה ניהל בבית החולים הדסה בלא אישורו, זאת בשל העובדה שרבינוביץ' החליטה להיות מטופלת אצל רופא אחר, בבית החולים רמב"ם. התחקיר הראשוני שהביא לידיעת הציבור את מאבקה של רבינוביץ' במערכת הבריאות פורסם ב-25 ביוני 1996 על ידי רונאל פישר בעיתון מעריב. בעקבות הפרסום, הוקמה על ידי משרד הבריאות ועדה שבדקה את התלונה והחליטה להגיש נגד פרופ' רחמילביץ קובלנה באשמת "רשלנות והתנהגות שאינה הולמת רופא". באוגוסט 1998, קבעו רוב חברי ועדת הקובלנות כי "התנהגותו של פרופ' רחמילביץ אינה הולמת רופא וכי אין ספק שההנחיה של פרופ' רחמילביץ הייתה בעלת פוטנציאל לפגיעה גופנית קשה ואף מסכנת חיים". הוועדה החליטה להסתפק בנזיפה, ושר הבריאות יהושע מצא אימץ את ההחלטה. מכאן הפכה רבינוביץ' לסמל לזכותו של החולה לטיפול הגון, ולקבלת "דעה שנייה" במסגרת ההליך הרפואי.
הסיפור עורר הדים רבים, בין היתר בשל מעמדו של רחמילביץ, והפנה את תשומת הלב הציבורית לנושא היחסים בין הרופא לחולה המטופל. לימים הגיב רחמילביץ עצמו והביא את גרסתו לסיפור בספרו האוטוביוגרפי "הדם הוא הנפש".
סי סצ'נלאי

רקע

תחילתה של האומה התאית היה במאה ה-12, עם נדידתו של עם מיונאן שבסין אל האזורים הצפוניים של האימפריה החמרית, ששלטה באותה תקופה על רוב דרום-מזרח אסיה. עם זה נקרא ת'אי, "אנשים חופשיים". אחד מנסיכיו נישא לאשה חמרית, ולאחר מכן התקומם כנגד השלטון החמרי המרכזי ויצר את הממלכה הסיאמית הראשונה. ממלכה זו נקראה ממלכת סוקהוטהאי, על שם בירתה. בנו השני של מייסד הממלכה, ראמחאמהאנג (Ramkhamhaeng‏, "ראם החזק"; 1280–1318 לערך), היה אחד מהשליטים החשובים בתולדות תאילנד העתיקה; הוא הרחיב את גבולות ממלכתו בשורה של מלחמות, ובתחום החברתי ייסד ארגונים צבאיים וחברתיים, שנבנו על פי המבנים הארגוניים שהיו קיימים באימפריה החמרית. הוא הנחיל את כתב הקמר העתיק, וכן הקפדה רבה על שמירת הבודהיזם.  
שלושת מרכזיה של הממלכה החדשה היו סוקהוטהאי, עיר הבירה; סי סצ'נלאי, וקמפהנג פט. סגנון הבנייה שפותח בערים אלה היה תוצר של השפעות תרבותיות שונות, שהוטמעו בסגנון החדש. המבנים שהתאפיינו בסגנון זה נבנו מלבנים ועוטרו בקישוטי טיח ועץ; העיטורים השונים מגוונים מאד, ומעידים על השפעה חמרית או ציילונית.

סי סצ'נלאי

העיר ההיסטורית סי סצ'נלאי נמצאת סמוך לעיקול בנהר יום, וסמוכה לעיר מודרנית באותו שם. העיר הייתה מקור חשוב לייצור כלי קרמיקה מזוגגים, שנקראו כלי סאנגהאלוק. כלים אלה יוצאו לממלכות רבות בדרום מזרח אסיה, ואף לסין, יפן, מלזיה, הפיליפינים ואינדונזיה.
שרידי העיר כוללים כ-140 מבנים, שהבולט בהם הוא מנזר צ'אדי צ'ט ת'או (Chedi Chet Thao, המקדש בעל שבע הפינות). המבנה המרשים כולל צ'אדי (סטופה) מרכזי, בצורת פרח לוטוס, ושבע שורות של סטופות מוארכות שבהן נטמן אפרם של מושלי העיר. הסטופות מעוטרות בפסלי הבודהה ועיטורי טיח שונים, שניכרת בהם השפעות אדריכליות מסרי לנקה, באגאן (בבורמה), וסריויג'איה (במלאיה). 
מונומנטים בולטים נוספים כוללים את ואט צ'אנג לום (Wat Chang Lom) וואט נאנג פאיה (Wat Nang Phaya). ואט צ'אנג לום היא סטופה אופיינית, שניכרת בה השפעה של אדריכלות סרי לנקה. המבנה נתמך ב-39 פסלי פילים, השונים למדי בצורתם מפסלי פילים במקדשים אחרים. ואט נאנג פאיה היא מנזר בודהיסטי, שקירותיו החיצוניים מצופים בלבני חמר מעוטרות; הצ'אדי המרכזי מעוצב בסגנון האדריכלי של סקי לנקה. הבסיס הגבוה של המקדש היה מעטור גם הוא, בעבר, בפסלי פילים דומין לפסלים שבואט צ'אנג לום.
העיר הוגדרה כפארק לאומי בתאילנד ב-1983, ושימורה מופקד בידי הממשלה בסיוע אונסקו. הפארק ההיסטורי סי סצ'נלאי הוכרז כאתר מורשת עולמית ב-1991, יחד עם הפארק ההיסטורי סוקהוטהאי וקמפהנג פט.
בורוט פאחור

חייו

בורוט פאחור נולד בעיר פוסטוינה בסלובניה (שהייתה אז חלק מיוגוסלביה). למד באוניברסיטת ליובליאנה. הוא כיהן במספר תפקידים בולטים. נבחר לפרלמנט הסלובני ב-1990. ב -1992 נבחר לסגן יו"ר האספה הלאומית. בתקופת כהונתו בשנים 1992–1996 כיהן בוועדת העצרת של האיחוד האירופי, בוועדה לפיקוח על שירותי ביטחון ומודיעין וועדת ההגנה; הוא גם הוביל את משלחת סלובניה באספה הפרלמנטרית של מועצת אירופה. בשנת 2004 נבחר לפרלמנט האירופי. בשנת 2008 נבחר כראש ממשלת סלובניה. בבחירות שנערכו בדצמבר 2011 הפסיד, אך ביוני 2012 נבחר כנשיא סלובניה.
בנובמבר 2017 שוב ניצח פאחור בבחירות לנשיאות סלובניה.
קליף רובינסון

קריירת המכללות

רובינסון שיחק עבור אוניברסיטת קונטיקט. רובינסון זכה עם קונטיקט בטורניר ה-NIT, הטורניר השני בחשיבותו לאחר טורניר אליפות המכללות בכדורסל. בשנת 2007 האוניברסיטה תלתה את גופייתו (עם הספרות '00') על גג אולמה בטקס לכבודו.

פורטלנד טרייל בלייזרס (1989–1997)

רובינסון נבחר על ידי הפורטלנד טרייל בלייזרס בסיבוב השני של דראפט 1989, בבחירה ה-36 בסך הכול. הוא שיחק עבור הקבוצה במשך שמונה עונות. הקבוצה הגיעה לפלייאוף בכל אחת מעונות אלה, ובשנים 1990 ו-1992 אף הגיעה לסדרת הגמר. בעונת 1992–1993 זכה רובינסון בפרס השחקן השישי של העונה עם ממוצעים של 19.1 נקודות, 6.6 כדורים חוזרים ושיא קריירה של 1.99 חסימות למשחק. הוא נבחר לשחק באולסטאר בשנה לאחר מכן. עד עונת 1994–1995 שיחק רובינסון בכל אחד ממשחקי הקבוצה, 461 משחקים ברציפות. רצף זה, המהווה גם שיא למשחקים ברציפות במדי הטרייל בלייזרס, נשבר ב-22 בפברואר 1995, במשחק נגד גולדן סטייט ווריורס.

המשך הקריירה

לאחר עונת 1996–1997, רובינסון חתם כשחקן חופשי בפיניקס סאנס ובה שיחק 4 עונות. הישגו המרכזי בתקופה זו היה השוואת שיאו לנקודות למשחק בודד, עם 50 הנקודות שקלע נגד הדנבר נאגטס ב-16 בינואר 2000. בעת השוואת שיא זה, רובינסון היה לשחקן המבוגר ביותר שקולע 50 נקודות במשחק.
לאחר תקופתו בפיניקס הוא הוחלף במסגרת טרייד עם הדטרויט פיסטונס, ולאחר מכן עבר לגולדן סטייט ווריורס. עונתו הראשונה בקבוצה זו הייתה גם הראשונה בה רובינסון לא הגיע עם קבוצתו לפלייאוף. באמצע עונת 2004–2005 עבר לניו ג'רזי נטס וכעבור שנתיים פרש ממשחק פעיל.
פרט למספר המשחקים הרב ששיחק, בין הישגיו האישיים רובינסון הוא קליעה של מעל 1,000 שלשות בקריירה, השחקן הגבוה ביותר שהגיע להישג זה עד דרק נוביצקי.

מחוץ ל-NBA

בשנת 2013 השתתף בעונה ה-28 של תוכנית הריאליטי האמריקאית הפופולרית הישרדות. מוטיב העונה היה חלוקת המתמודדים לפי תכונות אופי, רובינסון מוין לשבט ה"כוח" (Brawn) והיה המודח החמישי בתוכנית.
כחלק מ"דיפלומטיית הכדורסל" שקידם שחקן העבר דניס רודמן, בשנת 2014 נכלל רובינסון בסגל למשחק ראווה שהתקיים בקוריאה הצפונית לכבוד יום הולדתו של רודן המדינה קים ג'ונג-און.
רובינסון תומך בלגליזציה של סמים קלים למטרות רפואה ופנאי כאחד.
מלבורן פארק

מלבורן פארק (מאנגלית: Melbourne Park) הוא מתחם טניס אולימפי הממוקם במלבורן. הפארק מארח את אליפות אוסטרליה הפתוחה. בתחומי הפארק נמצא גם אצטדיון הקריקט של מלבורן.
צער העיזים

תפוצה

מקור הצמח במזרח התיכון, אך הוא התפשט לאירופה, למערב אסיה ולמערב פקיסטן. ב-1981 הובא הצמח למחוז קש במדינת יוטה, לשימוש כצמח מספוא. הוא נפוץ במחוז כעשב פולש ומזיק לחקלאות. לכן הצמח רשום ברשימה ה פדרלית של צמחים רעילים בארצות הברית. פרטים של הצמח נמצאו בעבר גם במדינות נוספות בארצות הברית וכן בארגנטינה, צ'ילה, אקואדור וניו זילנד.

שימושים

צער העיזים שימש מאז ימי הביניים להקלת תסמינים של סוכרת. ג'ורג' טנרט מצא בצמח את החומר הפעיל גלגין (איזו-אמיל-גואנידין). זוהי נגזרת של גואנידין, חומר רעיל הפוגע בנשימה התוך-תאית שבמיטוכונדריה ומביא לצריכה מוגברת של גלוקוז על ידי התא החי. גלגין נכשל במחקרים רפואיים שנערכו בשנות העשרים והשלושים אך פותחו נגזרות עם רעילות מופחתת, ביניהן מטפורמין שמשמש כטיפול בחולי סוכרת.
נטען גם כי צער העיזים מגביר תפוקת חלב בבעלי חיים מבויתים קטנים או בנשים מניקות, ומכאן שמו גלגה (יוונית: gala חלב). טענה זו לא הוכחה מדעית.
חוק חילוט רווחים מפרסומים שעניינם עבירות

חוק חילוט רווחים מפרסומים שעניינם עבירות, התשס"ה-2005 קובע כי בית המשפט יכול להורות על חילוט (החרמה בידי המדינה) הרווחים שהפיק או עתיד להפיק אדם שהורשע בביצוע עבירה מפרסומים הנוגעים לעבירה.
החוק התקבל בכנסת ב-23 במרץ 2005, הוא קובע כי ניתן, לפי בקשת היועץ המשפטי לממשלה, להורות על חילוט הרווחים מפרסום שעניינו העיקרי עבירה. החוק אינו מונע את הפרסום עצמו, אלא רק את הפקת הרווחים ממנו.
מטרת החוק היא למנוע מצב בו עבריינים יפיקו רווח כתוצאה מפרסומים בעניין העבירות שעברו (כגון ספרים או סרטים העוסקים בעבריין והפשעים שביצע). הסדרים דומים בדבר חילוט רווחים מפרסום דבר שעניינו עבירה קיימים כבר במדינות כגון: אוסטרליה, אנגליה, קנדה וחלק ממדינות ארצות הברית.
לפי סעיף ההגדרות אפשרות החילוט חלה על רווח שנמצא "בחזקתו, בשליטתו או בחשבונו" של המורשע. הגדרת ה-"רווח" היא רחבה, וכוללת "רווח בכסף או בשווה כסף, לרבות זכות להפיק רווח ולרבות רכוש שהוא תמורתו של רווח כאמור".
חוק זה חל רק לגבי פרסום שעניינו העיקרי הוא העבירה. כמו כן, נקבעה תקופת התיישנות לאפשרות החילוט בסעיף 3 לחוק, לפיו לא תוגש בקשה לחילוט אם חלפו למעלה מחמש שנים מיום הפרסום או אם הפרסום נעשה למעלה מחמש שנים מיום ההרשעה או למעלה משלוש שנים מיום סיום ריצוי המאסר בפועל, זאת בשל ההנחה שאחרי התקופות המנויות בו, העניין הציבורי במעשה העבירה ממילא יפחת ופוטנציאל הרווח של המפרסם יקטן.
בסעיף 2 לחוק נקבע כי בית המשפט רשאי שלא להורות על חילוט אם הוא סובר כי קיימות נסיבות המצדיקות זאת. בית משפט ישקול, בין היתר, את קיומו של ערך חינוכי או שיקומי לפרסום (כדוגמת ביוגרפיה של אדם שנגמל משימוש בסמים). סעיף 5 לחוק מתייחס למעמדו של נפגע העבירה בהליך זה, וכן למידת השפעת הפרסום עליו.
לפי סעיף זה יש ליידע את נפגע העבירה, אם ניתן, על הגשת בקשה לחילוט לפי החוק והוא זכאי להביע את עמדתו בפני בית המשפט. כמו כן, בסעיפים 2 (ב) ו-6 לחוק, נקבעו הסדרים המעניקים קדימות לתשלום פיצוי שנפסק לטובת נפגע העבירה, מתוך הכספים שחולטו.
בית המשפט לא יצווה על חילוט רווחי העבירה, כולם או חלקם, אלא אם כן נוכח כי לבעל הרכוש שיחולט ובני משפחתו הגרים עמו יש אמצעי מחיה סבירים ומקום מגורים סביר. כמו כן לא יחולטו רווחי עבירה שהם בגדר צורכי מחיה בסיסיים, כדוגמת מזון, מגורים או ביגוד.
התיישנות
החוק קובע כי לא ניתן יהיה להגיש בקשה לחילוט הרווחים אם חלפו למעלה מחמש שנים מיום ההרשעה או למעלה משלוש שנים מיום סיום ריצוי המאסר בפועל, המאוחר מביניהם. כמו כן לא ניתן להגיש בקשה לחילוט הרווחים לאחר שחלפו 5 שנים מיום הפרסום.
משה לייב מסאסוב

תולדותיו

נולד לרבקה ורבי יעקב, מתנגד לחסידות מתושבי ברודי. למד אצל רבי שמואל שמעלקא הורוביץ מניקלשבורג במשך 13 שנים. כן למד אצל רבי אלימלך מליז'נסק. ישב בעיר אפטא ובהמשך עבר לעיר סאסוב (Sasów) בגליציה שהפכה למרכז חסידי חשוב. לפעולותיו של רמ"ל באפטא ולאחר מכן בסאסוב הייתה השפעה רבה על התפשטות תנועת החסידות בפולין ובעיקר בגליציה. עם תלמידיו הידועים נמנו: רבי צבי הירש מזידיטשוב, רבי מנחם מנדל מקוסוב, רבי יעקב יצחק מפשיסחא ("היהודי הקדוש") ורבי אברהם דוד מבוטשאטש.
רבי משה ליב נפטר בד' בשבט תקס"ז (1807) ונטמן בבית הקברות בסאסוב. אביו שנפטר ארבע שנים אחריו נטמן לצדו. חסידים רבים מערי הסביבה נהגו לעלות ולהתפלל על קברו מדי שנה ביום פטירתו. על מציבתו נחרט: פה נטמן ג' ד' שבט תקס"ז לפ"ק, הרב, הגדול החריף ובקי, בוצינא קדישא ופרישא, קדוש יאמר לו, משים לילות כימים בעבודת השם ובתורתו ועשיית מצותיו, המפורסם, מורינו הרב משה יהודה ליב זצללה"ה. בן הרב הגדול המפורסם מורינו הרב יעקב נר"ו מבראד תנצב"ה.
לקוטים מתורתו נדפסו בקונטרסים "לקוטי רמ"ל" ו"תורת הרמ"ל" ובשלושה כרכים שהוציא לאור אחד מצאצאיו, הרב נחמיה שפירא, בשנת תרפ"א בשם "חדושי הרמ"ל". חיבור זה כולל את חידושיו וביאוריו של רבי משה לייב לכמה ממסכתות הש"ס לצד מאמריו על התורה, הנהגותיו ודברים שנאמרו בשמו והובאו בספרים שונים.
רבי משה ליב מסאסוב ידוע במיוחד בשל אהבת כל יהודי שקיננה בו. מסופר שהשיא זוג עניים על חשבונו. כששמע את התזמורת אמר: "מי יתן וביום פקודתי (מותי) ילוו אותי מנגנים אלה לקברי". עברו שנים, ותזמורת זו הוזמנה לחתונה כלשהי. בדרך החלו הסוסים לדהור לכיוון אחר מבלי יכולת לעוצרם, עד שהגיעו ללוויה, שהתבררה כלווייתו של הרבי מסאסוב. נזכרו המנגנים בדברי הרבי באותה חתונה לפני שנים, וניגנו את אותו ניגון. הסיפור הובא בספרו של עגנון "הכנסת כלה" ובהצגה "איש חסיד היה".
עגנון מביא נס נוסף בסיפור "בלבב ימים": "אף בדור שלפנינו נעשו נסים על המים, כמעשה הגאון הקדוש רבי שמעלקי מניקלשפורג ותלמידו הקדוש רבי משה ליב מסאסוב, שעברו בעריבה את הטונ"א בשעת הסכנה".
חוק החוזים (חלק כללי)

חוסר תום לב

החוק מגדיר שני סוגי חוסר תום לב. חוסר תום לב בשלב הטרום חוזי, וחוסר תום לב בקיום החוזה. חוסר תום לב בקיום החוזה, מתבטא בעמידה דווקאנית על תנאי החוזה, או חוסר שיתוף פעולה ביחס לקיום החוזה.
המוזיאון לראשית ההתיישבות בעמק

תיאור

המוזיאון מתמקד בסיפורם של הקיבוצים והמושבים של עמק יזרעאל, ומציג את הווי החיים בהם בראשית הקמתם.
המוזיאון כולל אוסף של מוצגים הממחישים את קשיי החיים בעת הקמת היישובים, את ההווי השיתופי המיוחד של הקיבוצים הראשונים, וכן את התרבות ביישובי העמק. בין המוצגים כלי חקלאות, וכן שחזור של מבנים (על תכולתם) ובהם חדר אוכל קיבוצי, מחסן בגדים, מרפאה קיבוצית, מקלחת שיתופית של קיבוץ, בית ילדים קיבוצי, כיתה במושב, צריף במושב, לול ומכוורת דבורים וכן אוהלים בהם נעשה שימוש ביישובים הראשונים בטרם הוקמו בהם המבנים הראשונים.

פעילויות

נוסף על תצוגת הקבע נערכות במוזיאון הדרכות לציבור בתיאום מראש וכן פעילויות כגון ערבי שירה, כנסים, ערבי תרבות ותערוכות. ניתן לקיים במקום גם אירועים פרטיים.
די. ג'יי. אוגוסטין

קריירת מכללות

אוגוסטין נולד וגדל בניו אורלינס, לואיזיאנה, אך בשנת 2005 נאלצה משפחתו לעזוב את ניו אורלינס ולעבור למיזורי סיטי, טקסס, בגלל הוריקן קתרינה. אוגוסטין החל לשחק באוניברסיטת טקסס בעונת 2006/2007. הוא פתח בכל 35 המשחקים הראשונים של העונה כרכז, קלע 14.4 נקודות ומסר 6.7 אסיסטים בממוצע למשחק. בעקבות תרומתו לקבוצה הוא נבחר לחמישייה השנייה בליגת הביג-12 ולחמישיית הרוקיז של העונה בליגת הביג-12 באותה השנה. לאוגוסטין הייתה הזדמנות להשתתף בדראפט ה-NBA‏ 2007 ביחד עם חברו לקבוצה קווין דוראנט, אבל הוא בחר להישאר בקולג' עוד שנה ולפתח עוד את יכולות המשחק שלו.

קריירת NBA

אוגוסטין נבחר תשיעי בדראפט ה-NBA‏ 2008 על ידי שארלוט בובקאטס. ב-8 ביולי 2008 חתם על חוזה בקבוצה, תמורת 1.8 מיליון דולר בעונתו הראשונה וכ-2 מיליון דולר בשנייה.
ב-13 ביולי 2012 חתם על חוזה בסך 3.5 מיליון דולר לעונה אחת עם אינדיאנה פייסרס, ולאחר מכן עבר לטורונטו ראפטורס בה שיחק עשרה משחקים לפני שנופה מהסגל.
ב-13 בדצמבר 2013 חתם אוגוסטין בשיקגו בולס על חוזה עד לסיום עונת 2013/2014.
לפני עונת 2014/2015 חתם בדטרויט פיסטונס על חוזה לשנתיים.
ב-19 בפברואר 2015 הועבר לאוקלהומה סיטי ת'אנדר בטרייד שאיחד אותו עם קווין דוראנט, חברו לקבוצה באוניברסיטת טקסס.
ב-19 בפברואר 2016 נשלח בטרייד לדנוור נאגטס, יחד עם סטיב נובאק ושתי בחירות דראפט עתידיות, בתמורה לרנדי פוי.
ב-7 ביולי 2016 חתם על חוזה ל-4 עונות באורלנדו מג'יק, עבור כ-29 מיליון דולר.

סטטיסטיקות הקריירה ב-NBA

נכון לסוף עונת 2018/2019.‏